b"\n_START_ARTICLE_\nJon Lech Johansen\n_START_SECTION_\nBiografia\n_START_PARAGRAPH_\nDe ben petit ja va tenir contacte amb els ordinadors. El 1998 instal\xc2\xb7la per primera vegada RedHat 5.0 per GNU/Linux. Entre setembre i octubre de 1999 crea amb la col\xc2\xb7laboraci\xc3\xb3 de dos programadors europeus el software DeCSS (Decrypt Content Scrambling System). Al gener de l'any 2000 va rebre el premi Karoline, el qual es d\xc3\xb3na a estudiants que tenen unes notes excel\xc2\xb7lents i s\xc3\xb3n notables en l'\xc3\xa0mbit de l'art, la cultura o l'esport. Jon \xc3\xa9s un enginyer de software d'auto-formaci\xc3\xb3, ja que deixa l'educaci\xc3\xb3 secund\xc3\xa0ria per dedicar-li m\xc3\xa9s temps al software DeCSS. El 2001 va publicar OpenJaz. A l'abril de 2002 va rebre el premi FEP Pioneer juntament amb tot l'equip que van desenvolupar el software DeCSS. Aquest mateix any el van portar a judici per desenvolupament de DeCCS, tot i que va ser declarat innocent de qualsevol comportament il\xc2\xb7legal. Al novembre de 2003, Jon va publicar QTFairUse, un programa de codi obert que inverteix la producci\xc3\xb3 d'un QuickTime Advanced Audio Coding (AAC) a un arxiu que passaria desapercebut a la gesti\xc3\xb3 de drets digitals i que s'utilitza para xifrar el contingut de la m\xc3\xbasica dels mitjans de comunicaci\xc3\xb3 de distribu\xc3\xafdors com iTunes Music Store, la botiga de m\xc3\xbasica online d'Apple. L'any 2004 DVD Jon era un desenvolupador de VideoLAN, poc despr\xc3\xa9s llen\xc3\xa7a un programa escrit en C# que elimina la protecci\xc3\xb3 de c\xc3\xb2pia. Al juliol d'aquest mateix any, crea FairKeys, un programa que pot utilitzar les claus que necessita DeDRMS de la botiga iTunes Music. A l'any seg\xc3\xbcent juntament amb dos programadors nord-americans, Travis Watkins and Cody Brocious crea PyMusique, que permet la desc\xc3\xa0rrega dels arxius comprats a la botiga iTunes sense el xifrat DRM. Aix\xc3\xb2 va ser possible, perqu\xc3\xa8 el software d'Apple afegeix el DRM despr\xc3\xa9s d'haver descarregat l'arxiu. Aqu\xc3\xad comen\xc3\xa7a el malson d'Apple, el 22 de mar\xc3\xa7 publica una actualitzaci\xc3\xb3 que bloqueja l'\xc3\xbas de programa PyMusique. El mateix dia, una actualitzaci\xc3\xb3 d'aquest programa l'eludeix. Al setembre del mateix any, Johansen llen\xc3\xa7a SharpMusique 1.0, a petici\xc3\xb3 de Miguel de Icaza, una alternativa al programa per defecte d'iTunes. El programa permet als usuaris de Linux i Windows comprar can\xc3\xa7ons a la botiga de m\xc3\xbasica d'iTunes sense protecci\xc3\xb3 contra la c\xc3\xb2pia. A l'octubre de 2005 es trasllada a San Diego, i en poc temps, se'n va a San Francisco i s'uneix a Double Twist Ventures on aconsegueix oferir als mitjans de comunicaci\xc3\xb3 tenir la m\xc3\xbasica i els v\xc3\xaddeos per reproduir a l'iPod sense haver de firmar un contracte de distribuci\xc3\xb3 amb Apple. El 2008 llen\xc3\xa7a Double Twist, el qual permet sincronitzar la m\xc3\xbasica i els v\xc3\xaddeos de qualsevol taxa de bits en un format que ho reprodueixi qualsevol dispositiu. Al juny del 2009 aconsegueix que anunci\xc3\xafn aquesta aplicaci\xc3\xb3 en una paret del Bay Area Rapid Transit District de San Francisco (BART) fora de l'Apple Store pocs dies abans de la WWDC 2009.\n_START_SECTION_\nAportacions destacades\n_START_PARAGRAPH_\nLes seves aportacions han estat totalment dirigides en el camp de l'acc\xc3\xa9s d'informaci\xc3\xb3 lliure. Va adquirir el seu actual prestigi amb 15 anys quan va elaborar i distribuir el software DeCCS que desxifrava els codis dels DVD's. Aix\xc3\xb2 va permetre que els DVD's fossin copiats i reprodu\xc3\xafts en qualsevol aparell. Les seves aportacions tamb\xc3\xa9 han estat favorables en el sector de la m\xc3\xbasica, l'OpenJaz, un conjunt de t\xc3\xa8cniques d'enginyeria inversa de controladors, ha perm\xc3\xa8s el funcionament de la JazPiper MP3 i del reproductor de so digital sense els seus drivers per Linux, BeOS i Windows. En aquest mateix sentit, va anar un pas m\xc3\xa9s enll\xc3\xa0, desafiant Apple amb la m\xc3\xbasica comprada d'iTunes. Aqu\xc3\xad inicien una guerra d'actualitzacions i DVD Jon es converteix en el malson d'Apple. De fet, una mica m\xc3\xa9s tard va tornar a v\xc3\xa8ncer a aquesta empresa amb l'arribada de l'iPhone, ja que va aconseguir activar-lo per utilitzar-lo com a reproductor multim\xc3\xa8dia, i poder navegar amb connectivitat Wi-Fi sense emprar els serveis de l'operadora AT&T."